It-tieni edizzjoni tal-Lejla taċ-Ċinema Ewropea, avveniment li jiċċelebra l-aqwa films Ewropej billi joffri wirjiet b'xejn, se ssir mit-2 sas-6 ta' Diċembru fis-swali taċ-ċinema fl-UE kollha. Organizzata mill-Kummissjoni, fil-qafas tal-programm MEDIA ta' Ewropa Kreattiva, u Europa Cinemas, l-ewwel netwerk tas-swali taċ-ċinema li jiffoka fuq il-films Ewropej, l-inizjattiva għandha l-għan li tlaqqa' flimkien il-films Ewropej, is-swali taċ-ċinema lokali, u l-UE ma' dawk li jħobbu l-films fl-Ewropa kollha. Il-Kummissarju Mariya Gabriel, responsabbli mill-Ekonomija u s-Soċjetà Diġitali, qalet: “Iċ-Ċinema huwa wieħed mill-aqwa mezzi kif jiġu ċċelebrati d-diversità u r-rikkezza tal-kultura Ewropea tagħna u kif jissaħħu r-rabtiet bejn persuni permezz tal-passjoni komuni tagħhom għall-films. Il-lejla Ewropea taċ-Ċinema mhijiex biss inizjattiva li tagħti ġieħ lill-artisti tagħna u lill-kreattività tagħhom; hija wkoll eżempju ta' kif l-UE tista' tqarreb iċ-ċinema indipendenti għall-Ewropej. Se nkomplu ngħożżu u nappoġġaw is-setturi kulturali u kreattivi tagħna, li huma parti ewlenija mill-ekonomija u s-soċjetà tagħna, filwaqt li jirrappreżentaw ġid ġenwin għall-futur tal-Ewropa.” Il-Kummissarju Tibor Navracsics, responsabbli mill-Edukazzjoni, il-Kultura, iż-Żgħażagħ u l-Isport, stqarr: “Il-feedback pożittiv ħafna wara l-ewwel edizzjoni tal-Lejla taċ-Ċinema Ewropea juri kemm l-Ewropej huma ħerqana li jiskopru u jifhmu aħjar il-kulturi ta' xulxin permezz taċ-ċinema. Billi jipparteċipaw f'dawn l-avvenimenti lokali bla ħlas, in-nies jistgħu jaqsmu l-emozzjonijiet, il-perċezzjonijiet, u l-ideat tagħhom meta jaraw film, li jkun qed isir aċċessibbli wkoll għal ċittadini oħra ġejjin mill-kontinent kollu. Li n-nies ikunu jistgħu jaraw aktar films ġejjin minn pajjiżi Ewropej oħra huwa parti mill-isforz kontinwu tal-UE biex tibni komunitajiet koeżivi u sens ta' appartenenza komuni.” Wara s-suċċess tal-ewwel edizzjoni tal-Lejla taċ-Ċinema Ewropea, li saret f'Diċembru 2018, l-għadd ta' swali taċ-ċinema u tal-bliet li qed jipparteċipaw kiber: Din is sena se jkunu involuti 54 belt, meta mqabbla mal-34 tas-sena l-oħra. Il-films intgħażlu mis-swali taċ-ċinema lokali biex ikunu jistgħu jadattaw il-programm għall-interessi u l-ispeċifiċitajiet ta' udjenzi differenti. Il-programm fih aktar minn 40 film Ewropew rilaxxat matul is-sena li għaddiet u appoġġat mill-MEDIA, fosthom Les Misérables, The Truth, The Portrait of a Lady on Fire, u Il Traditore. Wara kull waħda mill-wirjiet, it-telespettaturi se jkollhom l-opportunità li jiltaqgħu mad-diretturi, mal-produtturi, u mal-kritiċi biex jiddiskutu l-film. Ir-rappreżentanti tal-Kummissjoni se jkunu preżenti wkoll biex jispjegaw aktar dwar il-programm MEDIA u l-importanza tiegħu ta' appoġġ għax-xena awdjoviżiva Ewropea. Kuntest Mill-1991 'l hawn, il-Kummissjoni Ewropea ħadmet biex issawwar is-settur awdjoviżiv tal-Ewropa billi tikkontribwixxi għall-kompetittività ta' dan is-settur u għad-diversità kulturali fl-Ewropa, permezz tal-Programm MEDIA. Waħda mill-aktar azzjonijiet importanti hija l-appoġġ finanzjarju għad-distribuzzjoni tal-films Ewropej 'l barra mill-pajjiż tal-produzzjoni tagħhom. Kull sena, bis-saħħa tal-programm MEDIA, aktar minn 400 film bħala medja jsiru disponibbli għall-udjenzi f'pajjiż Ewropew ieħor. Il-“Lejla taċ-Ċinema Ewropea” hija parti minn strateġija ta' sensibilizzazzjoni li tiffoka fuq l-udjenzi u li timmira biex ittejjeb l-għarfien dwar il-Programm MEDIA bil-firxa ta' temi li dan ikopri, filwaqt li tħeġġeġ il-parteċipazzjoni taċ-ċittadini. Barra minn hekk, l-inizjattiva tgħin biex xogħlijiet awdjoviżivi Ewropej jiġu promossi bejn il-fruntieri, kif ukoll biex titħeġġeġ id-diversità kulturali. L-inizjattiva tikkomplementa wkoll il-kampanja EUandME, li tuża serje ta' ħames films qosra ffokati fuq il-mobilità, is-sostenibilità, il-ħiliet u n-negozju, id-diġitali u d-drittijiet biex turi kif l-Ewropa tagħmel differenza. Għal Aktar Informazzjoni Il-Lejla taċ-Ċinema Ewropea Lista ta' wirjiet Il-Programm MEDIA ta' Ewropa Kreattiva